DH´s juleafslutnings d. 27. november kl. 19.00

Mødested: Kulturhuset Pavillonen, Kærvej 11, 8500 Grenaa.

Deltagere: Poul Erik Schumacker, Margit Schumacker, Kaj Aagaard, Peter Hjulmand, Heidi Krogh Lauridsen, Winnie Åkesson, Kåre Laursen, Tina Olsen, Alice Brask, Jørgen Deichgræber, Keld Overgaard.

Referat:

1. **Valg af ordstyrer**

Winnie Åkesson

1. **Valg af referent**

Heidi Krogh Lauridsen

1. **Godkendelse af referat fra sidst**

Referatet er godkendt

1. **Kort fra formanden**

Winnie har sendt en forespørgsel til Auning svømmehal, om det vil være muligt, at få en ledsager gratis med i svømmehallen, men har endnu ikke fået en tilbagemelding.

Winnie rykker for svar.

D 30. oktober 2018 blev der afholdt et spændende kursus i DH Syddjurs vedr. tilgængelighed og hvilke udfordringer og muligheder der er på området.

FU har søgt om aktindsigt i personaleudgifterne på kommunens bosteder.

Peter spørger ind til, om det også gælder indsigt i personalegennemstrømmen?

FU har ikke spurgt specifikt ind til personalegennemstrømmen, da forespørgslen i første omgang er baseret på en bekymring for, at der er sket en nedgang i personalenormeringen uden, at der er sket ændringer i beboerplanerne.

Jørgen oplyser, at budgettet på bostedet Skovstjernen er reduceret med 19%, og der er udsigt til, at det reduceres med yderligere 10%, hvilket betyder, at vagtplanerne pt. ikke hænger sammen.

Jørgen tilføjer, at når der foretages en besparelse på 10% på personaleudgifterne, kræver det en ny indsatsplan, som oplyser beboerne om, hvilke ydelser de som resultat her af skal undvære.

Kåre foreslår, at FU følger den allerede fremsendte forespørgsel om aktindsigt op med en forespørgsel på personalegennemstrømningen. Forslaget bakkes op af bestyrelsen.

Poul Erik siger, at vi også skal være opmærksom på, at denne problematik også er gældende i hjemmeplejen. Alice svarer, at det har Ældrerådet taget fat i.

Alice opfordrer til, at HR laver et samarbejde med Ældrerådet omkring problematikken.

Winnie uddeler årskalender for DH for 2019.

Jørgen Lund har udarbejdet en pressemeddelelse vedr. tilgængelighed i Byrummet, som FU har videresendt til Turistforeningen. Turistforeningen er positive over for et samarbejde, men efterspørger nogle mere konkrete emner.

Kåre har i samarbejde med Solveig fra DH Syddjurs søgt om puljemidler og har planlagt et udvidet tilgængelighedskursus i maj 2019. Kurset bliver for bestyrelsen i DH og HR i Syd- og Norddjurs.

Keld spørger ind til formålet med at deltage i disse tilgængelighedskurser.

Heidi svarer, at det giver en øget opmærksomhed på, at komme hurtigere på banen og forsøge at få indflydelse, når vi hører om nye byggeprojekter i kommunen.

Fra 2019 vil der på bestyrelsesmøderne blive afsat 15 min., hvor et medlem fortæller om sin forening og medlemmets sygdom/handicap.

Peter spørger, om det vil være en mulighed at indkalde en ude fra til præsentation af foreningen. Winnie svarer, at det er en oplagt idé, men det vil nok blive svært at få nogen til at møde op for 15 min.

Alice melder sig til at fortælle om Osteoporoseforeningen på næste bestyrelsesmøde.

Anders Thomsen fra Gigtforeningen træder ud af bestyrelsen og hans suppleant Jørgen Lund er ikke interesseret i at træde ind i stedet.

Jørgen Lund er revisor for DH. FU undersøger reglerne vedr. revision.

Winnie genopstiller ikke som formand for DH til årsmødet.

1. **Nyt fra HR**

I HR er der i den forgangne periode brugt meget tid på budgetbesparelserne i kommunen og der er i samarbejde med DH udarbejdet flere høringssvar.

Der har ligeledes været fokus på tilgængelighed, og der er repræsentanter i flere arbejdsgrupper. Bl.a. deltager Kaj og Kåre i en fokusgruppe omkring tilgængeligheden på Letbanen.

Peter udtrykker sin bekymring omkring besparelserne på den kollektive trafik, hvilket vil få stor betydning for kommunens uddannelsesinstitutionerne.

Besparelserne formodes også at give udfordringer for patienter til Sundhedshuset, som det fremover kun vil være muligt at komme til i egen bil.

Keld opfordrer til, at vi i DH går videre med problematikken omkring nedskæringerne på den kollektive trafik.

Peter opfordrer ligeledes til, at vi i DH gør opmærksom på, at det i ovevejende grad er de i forvejen socialt udsatte borgere, som bliver ramt af kommunens besparelser.

Peter fortæller at det centrale HR er blevet mere aktive. Deres aktiviteter kan følges på deres facebookside, og her kan man bl.a. finde en oversigt som viser, at Norddjurs Kommune ligger helt i top i antallet af sager som omgøres.

1. **DH Norddjurs budget 2019**

Winnie udleverer budget for DH for 2019/2020.

FU ligger op til, at vi søger det centrale DH om et tilskud på 22.000 kr.

Det giver umiddelbart et underskud i budgettet på 2.000 kr., men på det tidspunkt hvor vi skal søge, har vi stadig penge i kassen og FU mener derfor, at pengene ligeså godt kan arbejde i DH.

Det bliver på bestyrelsesmødet besluttet, at der i stedet søges om 24.000 kr. med et argument om, at der er brug for en sikkerhedsbeholdning.

Margit spørger, om det ikke er muligt at søge om §18 midler?

Winnie svarer, at hun er bekendt med, at der er meget få midler i puljen, og derfor ikke noget at søge.

1. **Bordet rundt**

LEV:

Peter fortæller, at LEV forsøger, at lave mere opmærksomhed omkring div. prisoverrækkelser.

Jørgen fortæller, at LEV pt. beskæftiger sig meget med Ledsagerordning og ferieledsagelse.

Jørgen supplerer med, at der d.d. har været høring i Folketinget vedr. sundhed på bostederne og medicinhåndtering. Det skal være uddannet personale som giver medicin, men som det ser ud i dag, foretages denne opgave af SOSU-medarbejdere.

Foreningen er ligeledes optaget af problematikken omkring magtanvendelse og f.eks tandlægebesøg, da flere beboere ikke har været til tandlæge i en lang årrække, da det vil kræve en magtanvendelse.

LEV´s medlemmer lever generelt 10-15 år kortere end andre borgere, hvilket skyldes deres sumatiske sygdomme.

Diabetesforeningen:

Direktøren i Diabetesforeningen er afskediget og foreningen er flyttet, hvilket har betydet 22 opsigelser.

Der bliver fremover ikke arrangeret landsindsamlinger, da de pga. administrative udgifter tidligere har givet underskud.

Høreforeningen:

Foreningen har fået ny formand i 2017.

Der blev afholdt bestyrelsesmøde i foreningen i juni, men Poul Erik var forhindret i at deltage pga. sygdom.

Parkinsonforeningen:

Keld har i samarbejde med operasangerinde Kiki Brandt afholdt et arrangement på Mejlgaard vedr. motion og stemmetræning.

Han har ligeledes afholdt et arrangement på Havlund, hvor patienter og pårørende, havde mulighed for sparring.

Endeligt har Keld deltaget på hovedbestyrelsesmødet i foreningen.

Osteoporoseforeningen:

Alice fortæller at akutmodtagelse i Aarhus nu er åbnet med én indgang. Alice deltog i åbningen.

Alice oplyser ligeledes at Øjenafdeligen på AUH flytter til Skejby.

Endeligt fortæller Alice, at der fra regeringens side er kommet fokus på, at et stort antal borgere lider af Osteoporose uden at vide det, og at der med stor fordel kan laves en mere systematisk opsporing af sygdommen.

Hjernesagen:

Winnie fortæller at foreningen har fået ny direktør, da den tidligere er anklaget for at søge midler hjem, som ikke er kommet foreningen til gode.

1. < >

Peter orienterer om, at der er mulighed for at få hjælp fra et mediefirma bosiddende i Aarhus til udarbejdelse af informationsmateriale.

Winnie har allrede været i kontakt med firmaet, men vi kan være udfordret af, at møde med dem skal foregå i dagstimerne.